ક્રિકેટના લાંબા ઇતિહાસમાં આ અગાઉ એક આંખવાળા ચાર ખેલાડીઓની નોંઘ મળતી હતી. પણ એકે ખેલાડી એક આંખે બેટિંગમાં સફળતા મેળવી શક્યો નહોતો. આ ચારમાં એક આંખવાળો એક ખેલાડી તો ક્રિકેટના જાદુગર તરીકે ઓળખાયેલા જામ રણજિતસિંહ હતા. એક અકસ્માતમાં રણજિતસિંહે જમણી આંખ ગુમાવી હતી. એ પછી એ પ્રથમ કક્ષાની માત્ર ત્રણ જ મેચ રમી શક્યા. આ ત્રણ મેચ રમવા પાછળ પણ રણજિતસિંહનો હેતુ જુદો જ હતો. એમની ઇચ્છા એક આંખે બેટિંગ કઇ રીતે કરી શકાય તે વિષય પર પુસ્તક લખવાની હતી. જે વિષય પર રણજિતસિંહ પુસ્તક લખવાના હતા તે કરી બતાવવાનો પડકાર યુવાન પટૌડી સામે ઉભો થયો.